  Наталья Тетерина Туннэ, 20-тӥ оштолэзе, Ижкарысь Геннадий Красильниковлэн музей-квартираяз «Будӥсь писательлэн ӝӧк сьӧраз» витетӥ элькун вожвылъяськонлы йылпумъянъёс лэсьтӥзы но пиналъёс, егитъёс но арлыдоос пӧлысь устооссэ кутскись гожъяськисьёсты данъязы.  Туэ конкурсэ быдэс элькунысь 93 адями пыриськиз. Прозаен но кылбурен соос асьсэ вордскем шаерзы сярысь гожтӥзы. Со сярысь ивортодэтъя «Удмуртия» агентстволы музейлэн кивалтӥсез Мария Ившина вераз. Туэ арын милям 93 адями пыриськиз. Туж умой со, луэ шуыны, туж трос шуыса. Прозая но кылбуръя. Нылпиос пӧртэм аресъем, тани кылбуранын, кылсярысь, 1–7 класс, собере 8–11 класс, студентъёс пыриськизы, озьы ик бадӟымъёсыз Мария Ившина, Геннадий Красильниковлэн музей-квартираезлэн кивалтӥсезМузейлэн кивалтӥсез верамъя, вуэм ужъёсты удысужлыко жюри дунъяз. Кылбуръёсты тодмо кылбурчи, Удмуртиысь гожъясьёслэн огазеяськонзылэн кивалтӥсез, «Инвожо» журналлэн валтӥсь редакторез Пётр Захаров эскериз, нош прозаез — гожъяськись, журналист, «Кизили» журналлэн валтӥсь редакторез Ульфат Бадретдинов. Солэн кылъёсызъя, прозая ужъёс трос ӧз вуэ ке но, соос ваньмыз сюлмысь гожтэмын. «Вордӥськем шаер» темаез котькудӥз автор ачиз сямен усьтэ, малы ке шуоно котькудӥз соос пӧлысь пӧртэм интыосын вордскемын. Кылсярысь Удмурт кун университетын дышетскись Лариса Чернышева эссэезлэн тунсыко формаеныз паймытӥз. Со кутске ужзэ гожтыны ӟуч сямен. Со гожтэ, тани аслад вордӥськем шаередлэсь палэнысен огшоры тодмотэм адями но Удмуртиысь ке, со тыныд дуно луыны кутске шуыса. Отын со «Тодӥськоды-а?» шуыса юа но, «Тодӥсько» шуыса со вазе удмурт кылын. Собере со гожтонзэ кутске удмурт сямен кыкетӥ люкетсэ. Тӥни сыӵе формаез мыным кельшиз Ульфат Бадретдинов, «Кизили» журналлэн валтӥсь редакторезОзьы ик со пусйиз Шаркан ёросысь Быгы гуртысь дышетӥсез Людмила Шамаеваез, со конкурсэ фэнтэзи ӧрын гожтэм вероссэ ыстэм. Дышетӥсь «Кизили» журналлэн но вожвылъяськонъёсаз ӵемысь пыриське. Солэн вань творческой мылкыдыз, быгатонлыкез но вань, шуиз Ульфат Бадретдинов. Покчи гожъясьёс пӧлысь со Пичи Пурга ёросысь Гожня школаысь 8 аресъем Полина Гагаринаез ушъяз. «Дуно ошмес» зарисовкаез бадӟым ке но вӧл, туж чебер гожтэмын, лыдъя ужъёсты дунъясь. Азьланяз та уж «Кизили» журналлэн бамъёсаз потоз. Нош Алнаш ёросысь Усо (Муважи) школаысь 9-тӥ классын дышетскись Юлия Архипова «Будӥсь писательлэн ӝӧк сьӧраз» вожвылъяськонэ кыкетӥзэ пыриське ни. Солэн «Вордскем гуртэ» кылбурез туэ кыкетӥ инты басьтӥз но «Инвожо» журналын печатласькиз. Нылаш верамъя, гожъяськыны со 5-тӥ классысен кутскиз. Литературая шыкысаз удмурт но ӟуч кылын проза но кылбуръёс вань. Мон пӧртэм темаосын гожъяськисько, кыӵе ке образ кутӥсько адямилэсь, со сярысь гожъясько. Витетӥ классысен гожъяськисько, но али кылбуръёсы мыным кельшогес аслым. Ӟучез но вань. Удмуртэз тросгес, малы ке шуоно мон соин вазьгес кутски гожъяны Юлия Архипова, егит гожъяськисьШаркан ёросысь Карса школаысь 9-тӥ классын дышетскись Наталья Денисова покчи классъёсысен ик гожъяськыны кутскиз ке но, та вожвылъяськонэ ӧз на пыриськылы. Литературае нырысетӥ вамышъёссэ со кылбурен лэсьтӥз, нош али прозае но публицистикае выжиз. Азьланяз, оло, журналист но луо, шуэ нылаш. Азьпал мон гожъяськи покчи классъёсын, кылбуръёсты гожъяны одъяй. Али бен тани газетъёсы гожъяськисько: «Ӟечбуре!», «Вестнике» — ёрос газетамы, «Инвисэ» гожъяськисько. Мон медӥсько азьланяз, оло, журналистэ карисько. Али сёто удмурт кылын экзамен, оло, быгато азьланяз (журналистэ дышетскыны — ред.) пырыны Наталья Денисова, егит гожъяськисьВатсалом, «Будӥсь писательлэн ӝӧк сьӧраз» конкурсын кылбуръя вормисьёслэн ужъёссы «Инвожо» журналын печатламын. Прозая куд-огеныз ужъёсын «Кизили» журналын тодматскыны луоз. Тодэ вайытом, кылем арын «Будӥсь писательлэн ӝӧк сьӧраз» элькун конкурсэз Геннадий Красильниковлэн Ижкарысь музей-квартираез студентъёс но ужасьёс понна ортчытӥз. Соку ваньмыз 13 уж вуиз.  Тегъёс: Лулчеберет Ижкар Литература Удмуртия пиналъёс гожъясьёс  